Η ανάπτυξη με βιώσιμους όρους είναι το «ιερό δισκοπότηρο» για το παγκόσμιο επιχειρείν. Όπως κατέδειξε εμφατικά πρόσφατη έρευνα της Deloitte ( 2023 CxO Sustainability Report : Accelerating the Green Transition ), παρά το αβέβαιο οικονομικό περιβάλλον, οι επιχειρήσεις και τα στελέχη C-Level αξιολογούν τη βιωσιμότητα ως την πιο σημαντική προτεραιότητα και αυξάνουν τις επενδύσεις τους σε βιώσιμες πρακτικές. Ακολουθώντας την παγκόσμια τάση, που αποτελεί πλέον μονόδρομο, η Alumil δημοσιοποίησε πρόσφατα το νέο της τριετές πλάνο ESG, που αποτυπώνει τους στόχους και τις ενέργειές της για το περιβάλλον, την κοινωνία και τη διακυβέρνηση. Η Alumil, με 35 χρόνια συνεχούς ανάπτυξης, στρατηγικά τοποθετημένη με 12 εργοστάσια παραγωγής στην Ευρώπη και την Αίγυπτο, είναι σήμερα μια από τις πλέον προηγμένες εταιρείες σχεδιασμού και παραγωγής αρχιτεκτονικών συστημάτων αλουμινίου σε παγκόσμιο επίπεδο και αποτελεί μία από τις 35 εταιρείες που είναι εισηγμένες στον δείκτη Athex ESG του Χρηματιστηρίου Αθηνών.